अमेरिका के एक स्कूल में फायरिंग, 6 लोगों की मौत
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar - मलयालम अभिनेता-पूर्व लोकसभा सांसद इनोसेंट वरीद ठेक्केथाला का निधन - BCCI ने किया एनुअल कॉन्ट्रैक्ट का ऐलान, रोहित शर्मा, विराट कोहली, जसप्रीत बुमराह और रवींद्र जडेजा को A+ ग्रेड
अमेरिका के टेनेसी राज्य के नैशविले शहर में एक क्रिश्चियन स्कूल पर महिला ने गोलीबारी कर दी। गोली लगने से 6 लोगों की मौत हो गई। म्रतकों की पुष्टि अस्पताल ले जाने के बाद हुई। जिस स्कूल पर हमला हुआ उसका नाम द कॉन्वेंट स्कूल बताया जा रहा है। घटना के बाद से वहां बड़ी संख्या में पुलिसबल तैनात है। रिपोर्ट्स के मुताबिक हमलावर को पुलिस ने घटनास्थल पर ही मार दिया।
आज की अन्य बड़ी खबरें...
NDTV ने SEBI के पूर्व अध्यक्ष यूके सिन्हा और बिजनेस लीडर दीपाली गोयनका को इंडिपेंडेंट डायरेक्टर नियुक्त किया
NDTV ने SEBI के पूर्व अध्यक्ष यूके सिन्हा और बिजनेस लीडर दीपाली गोयनका को इंडिपेंडेंट डायरेक्टर के पद पर नियुक्त किया है। इस पद पर वह 27 मार्च 2023 से दो साल की अवधि के लिए रहेंगे। उनकी यह नियुक्ति नामांकन और पारिश्रमिक समिति की सिफारिशों के आधार पर की गई है।
बता दें कि यूके सिन्हा वर्ष 2011 से 2017 तक SEBI के चेयरमैन के रूप में कार्य कर चुके हैं। वहीं, दीपाली गोयनका वेलस्पन इंडिया लिमिटेड में चीफ एग्जिक्यूटिव ऑफिसर और मैनेजिंग डायरेक्टर हैं।
क्रिकेटर केदार जाधव के पिता लापता, सुबह टहलने निकले थे फिर वापस नहीं आए
भारतीय क्रिकेटर केदार जाधव के पिता महादेव सोपान जाधव लापता हो गए हैं। केदार ने सोमवार को पुणे के अलंकार पुलिस स्टेशन में गुमशुदगी की रिपोर्ट दर्ज कराई है।
पुलिस ने उनके पिता की तलाश शुरू कर दी है। महादेव 75 साल के हैं। क्रिकेटर ने बताया कि सोमवार (27 मार्च) की सुबह किसी को बताए बिना घर से चले गए और फिर वापस नहीं आए।
क्रिकेटर के मुताबिक, महादेव जाधव की हाइट 5 फीट 6 इंच हैं। उनके चेहरे के बाईं तरफ सर्जरी के निशान हैं। उन्होंने सफेद शर्ट, स्लेटी रंग का ट्राउजर, काली चप्पल, मोजा पहन रखा था।
अफगान फॉरेन मिनिस्ट्री के बाहर धमाका : 6 लोगों की मौत, फिदायीन हमले का शक- इस इलाके में कई एम्बेसीज
अफगानिस्तान की राजधानी काबुल में मौजूद फॉरेन मिनिस्ट्री के बाहर सोमवार को बड़ा धमाका हुआ। इसमें 6 लोगों की मौत हो गई। 9 लोग घायल बताए गए हैं। कुछ मीडिया रिपोर्ट्स में कहा गया है कि यह एक फिदायीन हमला था। काबुल एडमिनिस्ट्रेशन के मुताबिक- इस बात की जांच की जा रही है कि यह धमाका कैसे हुआ। अगर यह फिदायीन हमला था तो हमलावर हाई सिक्योरिटी जोन तक कैसे पहुंचा।
कर्नाटक में भाजपा नेता येदियुरप्पा के घर पत्थरबाजी, बंजारा-भोवी समाज ने रिजर्वेशन में बंटवारे का विरोध किया
कर्नाटक की भाजपा सरकार ने शेड्यूल कास्ट को दिए जा रहे आरक्षण में केंद्र की रिकमंडेशंस लागू कर दी हैं। राज्य के बंजारा और भोवी समुदाय के लोगों ने सोमवार को इसका विरोध शुरू कर दिया। प्रदर्शनकारियों ने भाजपा नेता बीएस येदियुरप्पा के घर पर पत्थरबाजी की। बंजारा समुदाय का कहना है कि सरकार के फैसले से उन्हें आरक्षण का लाभ नहीं मिलेगा। यह फैसला तुरंत वापस लिया जाना चाहिए।​​​​​​ पूरी खबर पढ़ें...
सुप्रीम कोर्ट ने खारिज की यूपी सरकार की याचिका; हाथरस गैंगरेप विक्टिम के फैमिली मेंबर को नौकरी देने का किया था विरोध
सुप्रीम कोर्ट ने सोमवार को हाथरस गैंगरेप केस से जुड़े एक मामले में उत्तरप्रदेश सरकार की याचिका खारिज कर दी है। दरअसल, पिछले साल जुलाई में इलाहबाद हाईकोर्ट ने यूपी सरकार से हाथरस गैंगरेप विक्टिम के एक फैमिली मेंबर को सरकारी नौकरी देने और उन्हें हाथरस से बाहर किसी दूसरी जगह पर बसाने का आदेश दिया था।
यूपी सरकार इस आदेश के खिलाफ सुप्रीम कोर्ट पहुंची थी। चीफ जस्टिस डीवाई चंद्रचूड़, जस्टिस पीएस नरसिम्हा और जस्टिस जेबी पादरीवाला की बेंच ने यूपी सरकार की याचिका खारिज कर दी। CJI ने कहा कि उनके परिवार को ये सुविधाएं दी जा रही हैं, हमें इसमें दखल नहीं देना चाहिए। राज्य को भी ऐसे मामले लेकर नहीं आना चाहिए।
लक्षद्वीप के पूर्व सांसद की सुप्रीम कोर्ट से लोकसभा सदस्यता बहाल करने की मांग, केरल हाईकोर्ट सजा पर लगा चुका है रोक
लक्षद्वीप के सांसद मोहम्मद फैजल की याचिका पर सुप्रीम कोर्ट 28 मार्च को सुनवाई करेगा। याचिका में फैजल ने लोकसभा सदस्यता दोबारा बहाल करने की अनुमति मांगी है क्योंकि उनकी सजा पर रोक लगा दी गई है।
हत्या के मामले में दोषी ठहराए गए फैजल की सजा पर केरल हाईकोर्ट ने 25 जनवरी को रोक लगा दी थी, लेकिन लोकसभा सचिवालय ने इस बात से इनकार कर दिया था कि भले ही उनकी सजा पर रोक लगा दी गई हो, लेकिन उनको अयोग्य ठहराने का फैसला वापस नहीं लिया जाएगा।
सीनियर एडवोकेट डॉ. अभिषेक मनु सिंघवी ने CJI डीवाई चंद्रचूड़ की बेंच में केस की तत्काल सुनवाई करने की मांग की थी। गौरतलब है कि फैजल की 11 जनवरी से लोकसभा की सदस्यता रद्द कर दी गई है।
अरुणाचल में हुई G20 की गोपनीय बैठक, चीन नहीं हुआ शामिल
अरुणाचल प्रदेश की राजधानी ईटानगर में रविवार को G20 के सदस्यों की एक गोपनीय बैठक हुई। इसकी मीडिया कवरेज पर पाबंदी लगाई गई थी। इस मीटिंग में 50 डेलीगेट्स शामिल हुए थे। रिपोर्ट्स के मुताबिक चीन ने इस बैठक में हिस्सा नहीं लिया।
दरअसल, चीन अरुणाचल प्रदेश को तिब्बत का हिस्सा मानता है और इसे अपने देश का अभिन्न अंग होने का दावा करता रहा है। जिसे भारत ने हमेशा खारिज किया है। G20 की बैठक में शामिल हुए सदस्यों ने अरुणाचल प्रदेश की विधानसभा का भी दौरा किया। मीटिंग में शामिल नहीं होने पर अभी तक भारत और चीन ने कोई कमेंट नहीं किया है।
कैलिफोर्निया के गुरुद्वारे में फायरिंग, दो लोग घायल हुए; पुलिस ने कहा- ये हेट क्राइम नहीं
कैलिफोर्निया के गुरुद्वारे में रविवार देर रात को फायरिंग हुई है। जिसमें दो लोगों के घायल होने की जानकारी है। घटना कैलिफोर्निया के सैक्रेमेंटो काउंटी में हुई। पुलिस का कहना है कि ये हेट क्राइम का मामला नहीं है। फायरिंग में घायल हुए दोनों लोग पहले से ही एक-दूसरे को जानते थे। दोनों की हालत गंभीर है। पढ़ें पूरी खबर...
राष्ट्रपति द्रौपदी मुर्मू 27-28 मार्च को पश्चिम बंगाल दौरे पर रहेंगी
राष्ट्रपति द्रौपदी मुर्मू 27 और 28 मार्च तक पश्चिम बंगाल के दौरे पर रहेंगी। 27 मार्च को राष्ट्रपति यहां नेताजी सुभाष चंद्र बोस को श्रद्धांजलि देने के लिए कोलकाता में नेताजी भवन जाएंगी। फिर वे गुरुदेव रवींद्रनाथ टैगोर को श्रद्धांजलि अर्पित करने उनके घर जोरासांको ठाकुरबाड़ी जाएंगी। वहीं, 28 मार्च को वे बेलूर मठ जाएंगी। यहां राष्ट्रपति कोलकाता में यूको बैंक के 80 साल पूरे होने के मौके पर आयोजित समारोह में भी शामिल होंगी।
BCCI ने किया एनुअल कॉन्ट्रैक्ट का ऐलान, रोहित शर्मा, विराट कोहली, जसप्रीत बुमराह और रवींद्र जडेजा को A+ ग्रेड
BCCI ने नए सीजन के लिए एनुअल कॉन्ट्रैक्ट का ऐलान कर दिया है। बोर्ड ने कप्तान रोहित शर्मा, विराट कोहली, जसप्रीत बुमराह और रवींद्र जडेजा को A+ ग्रेड में शामिल किया है। इन सभी को 7-7 करोड़ रुपए मिलेंगे। वहीं, A ग्रेड कॉन्ट्रैक्ट में हार्दिक पंड्या, रविचंद्रन अश्विन, मोहम्मद शमी, ऋषभ पंत और अक्षर पटेल शामिल किए गए हैं। इन सभी को साल के 5-5 करोड़ रुपए मिलेंगे।
मलयालम अभिनेता-पूर्व लोकसभा सांसद इनोसेंट वरीद ठेक्केथाला का निधन
मलयालम अभिनेता और पूर्व लोकसभा सांसद इनोसेंट वरीद ठेक्केथाला का 75 साल की उम्र में निधन हो गया है। कोच्चि के एक निजी अस्पताल में उन्होंने अंतिम सांस ली। अस्पताल की ओर से बताया गया कि उनकी मौत कोरोना संक्रमण, सांस की बीमारियों और दिल का दौरा पड़ने की वजह से हुई है। पढ़ें पूरी खबर...
अरुणाचल की जेल से सुरक्षाकर्मी की हत्या कर तीन कैदी फरार हुए
अरुणाचल प्रदेश के तिरप जिले की खोंसा जेल से रविवार को एक उग्रवादी समेत दो कैदी सुरक्षाकर्मियों की हत्या कर फरार हो गए। न्यूज एजेंसी ANI के मुताबिक वे अपने साथ एक AK-47 भी ले गए हैं। पुलिस ने फरार कैदियों को पकड़ने के लिए अभियान शुरू कर दिया है। 